สรุปภาวะตลาดต่างประเทศ ประจำวันที่ 10 ก.ย. 2563
สรุปภาวะตลาดต่างประเทศ ประจำวันที่ 10 ก.ย. 2563
11 ก.ย. 2563

ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (10 ก.ย.) โดยได้รับแรงกดดันจากคำสั่งขายหุ้นกลุ่มเทคโนโลยี รวมทั้งความกังวลเกี่ยวกับความล่าช้าในการออกมาตรการเยียวยาผลกระทบโควิด-19 รอบใหม่ในสหรัฐ นอกจากนี้ ตลาดยังได้รับปัจจัยลบจากตัวเลขผู้ยื่นขอสวัสดิการว่างงานของสหรัฐที่สูงกว่าการคาดการณ์ในสัปดาห์ที่ผ่านมา
ดัชนีเฉลี่ยอุตสาหกรรมดาวโจนส์ปิดที่ 27,534.58 จุด ลดลง 405.89 จุด หรือ -1.45% ขณะที่ดัชนี S&amp;P500 ปิดที่ 3,339.19 จุด ลดลง 59.77 จุด หรือ -1.76% ส่วนดัชนี Nasdaq ปิดที่ 10,919.59 จุด ลดลง 221.97 จุด หรือ -1.99%
 
ตลาดหุ้นยุโรปปิดปรับตัวลงเมื่อคืนนี้ (10 ก.ย.) เนื่องจากนักลงทุนผิดหวังที่ธนาคารกลางยุโรป (ECB) ตรึงอัตราดอกเบี้ยนโยบายไม่เปลี่ยนแปลง พร้อมทั้งระบุว่ามาตรการกระตุ้นเศรษฐกิจที่มีอยู่เพียงพอแล้ว และจะใช้มาตรการดังกล่าวอย่างเต็มที่
ดัชนี Stoxx Europe 600 ลดลง 0.59% ปิดที่ 367.48 จุด
ดัชนี CAC-40 ตลาดหุ้นฝรั่งเศสปิดที่ 5,023.93 จุด ลดลง 19.05 จุด หรือ -0.38%, ดัชนี FTSE 100 ตลาดหุ้นลอนดอนปิดที่ 6,003.32 จุด ลดลง 9.52 จุด หรือ -0.16% และดัชนี DAX ตลาดหุ้นเยอรมนีปิดที่ 13,208.89 จุด ลดลง 28.32 จุด หรือ -0.21%
 
ตลาดหุ้นลอนดอนปิดปรับตัวลงเมื่อคืนนี้ (10 ก.ย.) เนื่องจากนักลงทุนวิตกเกี่ยวกับความขัดแย้งระหว่างสหภาพยุโรป (EU) และอังกฤษเกี่ยวกับข้อตกลงการแยกตัวของอังกฤษออกจาก EU (Brexit)
ดัชนี FTSE 100 ตลาดหุ้นลอนดอนปิดที่ 6,003.32 จุด ลดลง 9.52 จุด หรือ -0.16%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (10 ก.ย.) หลังจากสหรัฐเปิดเผยสต็อกน้ำมันดิบเพิ่มขึ้นในสัปดาห์ที่แล้ว สวนทางกับการคาดการณ์ของนักวิเคราะห์ ซึ่งส่งผลให้นักลงทุนวิตกกังวลเกี่ยวกับภาวะน้ำมันล้นตลาด ขณะที่แนวโน้มความต้องการใช้น้ำมันยังคงซบเซาในขณะนี้
สัญญาน้ำมันดิบ WTI ส่งมอบเดือนต.ค. ลดลง 75 เซนต์ หรือ 2% ปิดที่ 37.30 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนพ.ย. ลดลง 73 เซนต์ หรือ 1.8% ปิดที่ 40.06 ดอลลาร์/บาร์เรล
 
สัญญาทองคำตลาดนิวยอร์กปิดบวกติดต่อกันเป็นวันที่ 3 เมื่อคืนนี้ (10 ก.ย.) โดยได้ปัจจัยหนุนจากการอ่อนค่าของดอลลาร์ และการที่ธนาคารกลางยุโรป (ECB) มีมติคงอัตราดอกเบี้ยนโยบายและคงวงเงินซื้อพันธบัตรในการประชุมเมื่อวานนี้
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 9.4 ดอลลาร์ หรือ 0.48% ปิดที่ 1,964.3 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 20.8 เซนต์ หรือ 0.77% ปิดที่ 27.291 ดอลลาร์/ออนซ์
สัญญาพลาตินัมส่งมอบเดือนต.ค. พุ่งขึ้น 16.1 ดอลลาร์ หรือ 1.74% ปิดที่ 941 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 12.70 ดอลลาร์ หรือ 0.6% ปิดที่ 2,330.90 ดอลลาร์/ออนซ์
 
เงินปอนด์อ่อนค่าลงเมื่อเทียบกับสกุลเงินดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (10 ก.ย.) เนื่องจากนักลงทุนวิตกกังวลต่อความขัดแย้งระหว่างสหภาพยุโรป (EU) และอังกฤษเกี่ยวกับข้อตกลงการแยกตัวของอังกฤษออกจาก EU (Brexit) ขณะที่ดอลลาร์สหรัฐปรับตัวผันผวน หลังจากสหรัฐเปิดเผยตัวเลขผู้ยื่นขอสวัสดิการว่างงานที่สูงกว่าการคาดการณ์
เงินปอนด์อ่อนค่าลงแตะที่ระดับ 1.2798 ดอลลาร์ จากระดับ 1.2989 ดอลลาร์ ขณะที่ยูโรแข็งค่าขึ้นสู่ระดับ 1.1824 ดอลลาร์ จากระดับ 1.1808 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7266 ดอลลาร์สหรัฐ จากระดับ 0.7270 ดอลลาร์สหรัฐ
ดอลลาร์อ่อนค่าลงเมื่อเทียบกับเงินเยน ที่ระดับ 106.11 เยน จากระดับ 106.21 เยน และอ่อนค่าเมื่อเทียบกับฟรังก์สวิส ที่ระดับ 0.9100 ฟรังก์ จากระดับ 0.9125 ฟรังก์ แต่เมื่อเทียบกับดอลลาร์แคนาดา ดอลลาร์สหรัฐแข็งค่าขึ้นแตะที่ระดับ 1.3178 ดอลลาร์แคนาดา จากระดับ 1.3163 ดอลลาร์แคนาดา